ยกขบวนสินค้าเกษตรดีลเด็ดกว่า 100 ร้าน จำหน่ายบนแพลตฟอร์ม “เกษตรผลิต พาณิชย์ตลาด” คาดยอดขายสูงกว่า 500 ล้านบาท
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า ปี 2564 ที่ผ่านมา  กรมพัฒนาธุรกิจการค้าและกรมส่งเสริมสหกรณ์ สร้างช่องทางจำหน่ายสินค้าเกษตรด้วยแพลตฟอร์มกลาง “เกษตรผลิต พาณิชย์ตลาด” เพื่อเป็นศูนย์กลางการค้าสินค้าเกษตรไทยผลักดันกลุ่มสหกรณ์การเกษตรนำร่อง 26 สหกรณ์ขึ้นจำหน่ายได้แล้วรวมสินค้ากว่า 80 รายการ ซึ่งการันตียอดขายกว่า 80 ล้านบาท ทั้งในและต่างประเทศนอกจากนี้ คาดว่าจะเปิดร้านเพิ่มเติมบนทั้งสองแพลตฟอร์มกว่า 100 ร้านค้า พร้อมยกทัพสินค้าเกษตรหลากหลายประเภทกว่า 300 รายการ ทั้งข้าวสาร ผัก ผลไม้ สินค้าประมงและสินค้าปศุสัตว์ จากกลุ่มเกษตรกรในความดูแลของ 6 หน่วยงานในกระทรวงเกษตรและสหกรณ์ ได้แก่ กรมส่งเสริมสหกรณ์ กรมประมง กรมปศุสัตว์ กรมส่งเสริมการเกษตร กรมหม่อนไหมและกรมการข้าว การันตีคุณภาพและมาตรฐานการผลิตให้กับลูกค้าทั้งในและต่างประเทศเพิ่มฐานลูกค้าให้กับกลุ่มเกษตรกรและจะช่วยเพิ่มยอดขายได้มากขึ้น โดยคาดว่าในปีนี้จะสามารถปิดดีลออเดอร์ทั้งในประเทศและต่างประเทศได้สูงถึง 500 ล้านบาท สำหรับผู้ที่สนใจกิจกรรม การเตรียมความพร้อมให้กลุ่มเกษตรกรในการนำสินค้าขึ้นจำหน่ายบนแพลตฟอร์มจะเริ่มขึ้นในวันที่ 15 กุมภาพันธ์นี้ ผ่านเว็บไซค์ Thaitrade.com และ Phenixbox.com หรือสอบถามเพิ่มเติมได้ที่ กรมพัฒนาธุรกิจการค้า สายด่วน 1570